เข็นเงินกู้เข้าสภาปลุกปั้น‘รถไฟฟ้า’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — คลังออกแรงดันเงินกู้นอก 5 หมื่นล้านเข้าสภา นำเงินมาปลุกปั้นรถไฟฟ้า
แหล่งข่าวจากกระทรวงการคลัง เปิดเผยว่า การประชุมสภาร่วม สส. กับ สว. ในวันนี้ กระทรวงการคลังได้เสนอให้สภาพิจารณาเห็นชอบเงินกู้ต่างประเทศวงเงินประมาณ 5 หมื่นล้านบาท เพื่อที่จะดำเนินการเซ็นสัญญากับสถาบันการเงินระดับชาติโดยเร็ว และจะได้นำเงินมาใช้ในโครงการต่างๆ ต่อไป 
ทั้งนี้ การกู้เงินดังกล่าวประกอบด้วยเงินกู้ 4 สัญญา ในสัญญาที่ 1 เป็นเงินกู้จากองค์การความร่วมมือระหว่างประเทศของญี่ปุ่น หรือไจกา เพื่อมาสร้างสะพานนนทบุรี เชื่อมต่อกับถนนราชพฤกษ์ วงเงิน 2,657 ล้านบาท อัตราดอกเบี้ย 0.95% ระยะเวลากู้เงิน 20 ปี ระยะเวลาปลอดชำระเงินต้น 6 ปี
สำหรับสัญญาเงินกู้ที่ 2 เป็นการขอกู้เงินจากไจกาเพื่อมาสร้างรถไฟฟ้าสายสีม่วงบางซื่อบางใหญ่ ระยะที่ 2 เพื่อก่อสร้างรางรถไฟฟ้า เป็นวงเงิน 5,500 ล้านบาท อัตราดอกเบี้ย 1.4% ระยะเวลาการกู้ 25 ปี ระยะเวลาการปลอดชำระเงินต้นนานถึง 7 ปี
ขณะที่สัญญาเงินกู้ที่ 3 เป็นการกู้เงินเพื่อการพัฒนาเศรษฐกิจจากธนาคารเพื่อการพัฒนาเอเชีย (เอดีบี) วงเงิน 300 ล้านเหรียญสหรัฐ หรือประมาณ 9,600 ล้านบาท 
สัญญาที่ 4 เป็นการกู้เงินเพื่อการพัฒนาเศรษฐกิจจากธนาคารโลก วงเงินประมาณ 1,000 ล้านเหรียญสหรัฐ หรือประมาณ 3.2 หมื่นล้านบาท ระยะเวลาการกู้ยาว 1520 ปี อัตราดอกเบี้ยลอยตัว
“สัญญาเงินกู้ทั้งหมดได้มีความพยายามผลักดันผ่านสภามาแล้วครั้งหนึ่ง แต่ไม่สำเร็จ ครั้งนี้หวังว่าจะได้รับการพิจารณาเพื่อเซ็นสัญญากู้เงินมาก่อสร้างโครงการให้ต่อเนื่อง” แหล่งข่าวเปิดเผย
แหล่งข่าวเปิดเผยว่า ในช่วงเวลาดังกล่าว นายกรณ์ จาติกวณิช รมว.คลัง ได้เดินทางไปราชการประเทศจีน และได้มอบหมายให้นายประดิษฐ์ ภัทรประสิทธิ์ รมช.คลัง เป็นผู้ชี้แจงกับสภาเพื่อให้ผ่านการเห็นชอบ